b'\n_START_ARTICLE_\nSegunda Divisi\xc3\xb3n\n_START_SECTION_\nHistoriaa\n_START_PARAGRAPH_\nSegunda Divisi\xc3\xb3nin perustamisen j\xc3\xa4lkeen ensimm\xc3\xa4isell\xc3\xa4 kaudella 1928\xe2\x80\x931929 sarjatasolla pelasivat seuraavat joukkueet: Sevilla, Iberia, Alav\xc3\xa9s, Sporting Gij\xc3\xb3n, Valencia, Betis, Oviedo, Deportivo La Coru\xc3\xb1a, Celta Vigo ja Racing Madrid. Sarjaporrasta alempana, Tercera Divisi\xc3\xb3nissa pelasivat: Cultural Leonesa, Murcia, Castell\xc3\xb3n, Gimn\xc3\xa1stica, Zaragoza, Valladolid, Osasuna, Tolosa, Barakaldo ja Cartagena._NEWLINE_Vuosien mittaan joukkueiden m\xc3\xa4\xc3\xa4r\xc3\xa4 sarjassa on vaihdellut, aivan kuten sarjaj\xc3\xa4rjestelm\xc3\xa4kin. Kaudella 1934\xe2\x80\x931935 sarjataso jaettiin lohkoihin ja t\xc3\xa4m\xc3\xa4 sarjasysteemi s\xc3\xa4ilyi useita vuosia. Kaudella 1968\xe2\x80\x931969 palattiin takaisin vanhaan yksilohkoiseen j\xc3\xa4rjestelm\xc3\xa4\xc3\xa4n ja t\xc3\xa4m\xc3\xa4 on my\xc3\xb6s nykyinen systeemi._NEWLINE_Vuonna 1977 sarjan viralliseksi nimeksi tuli Segunda Divisi\xc3\xb3n A, Segunda Divisi\xc3\xb3n B:n perustamisen vuoksi. Vuodesta 1984 l\xc3\xa4htien sarja on kuulunut Liga de F\xc3\xbatbol Profesionalin alaisuuteen. Vuonna 2006 sit\xc3\xa4 alettiin kutsua nimell\xc3\xa4 Liga BBVA Banco Bilbao Vizcaya Argentaria -pankin kanssa tehdyn sponsorisopimuksen vuoksi. Kaudeksi 2008\xe2\x80\x932009 nimeksi vaihtui Liga Adelante, johtuen uusitusta sponsorisopimuksesta, mink\xc3\xa4 my\xc3\xb6t\xc3\xa4 Liga BBVA siirtyi korkeimman sarjatason nimeksi. Sponsorisopimuksen p\xc3\xa4\xc3\xa4tytty\xc3\xa4 sarjan viralliseksi nimeksi tuli LaLiga2 kaudesta 2016\xe2\x80\x932017 alkaen._NEWLINE_Real Murcia on pelannut sarjassa eniten kausia (51). Sarjavoittoja sill\xc3\xa4 on kahdeksan kappaletta.\n_START_SECTION_\nSarjaj\xc3\xa4rjestelm\xc3\xa4\n_START_PARAGRAPH_\nSarjaj\xc3\xa4rjestelm\xc3\xa4 on samantapainen kuin Primera Divisi\xc3\xb3nissa. Sarja pelataan joka vuosi, alkaen elokuun lopussa tai syyskuun alussa ja p\xc3\xa4\xc3\xa4ttyen seuraavan vuoden toukokuussa tai kes\xc3\xa4kuussa._NEWLINE_Sarjassa olevat 22 joukkuetta kohtaavat toisensa kaksi kertaa, kerran jokaisella kent\xc3\xa4ll\xc3\xa4 kauden aikana. Sarjaohjelma arvotaan ennen sarjakauden alkua. Ottelun voittaja saa kolme pistett\xc3\xa4 ja h\xc3\xa4vi\xc3\xa4j\xc3\xa4 saa 0 pistett\xc3\xa4. Ottelun p\xc3\xa4\xc3\xa4ttyess\xc3\xa4 tasan molemmat joukkueet saavat yhden pisteen. Kauden p\xc3\xa4\xc3\xa4ttyess\xc3\xa4 42:n ottelun j\xc3\xa4lkeen eniten pisteit\xc3\xa4 saanut on sarjan voittaja ja nousee sarjatasoa ylemm\xc3\xa4ksi Primera Divisi\xc3\xb3niin seuraavaksi kaudeksi yhdess\xc3\xa4 sarjassa toiseksi tulleen kanssa. Kolmas nousijajoukkue ratkaistaan sijoille 3-6 tulleiden joukkueiden v\xc3\xa4lill\xc3\xa4 playoff menetelm\xc3\xa4ll\xc3\xa4. Ensin kolmanneksi ja kuudenneksi, sek\xc3\xa4 nelj\xc3\xa4nneksi ja viidenneksi tulleet joukkuet pelaavat vastakkain kaksiosaisen ottelusarjan. N\xc3\xa4iden voittajat kohtaavat sitten toisensa j\xc3\xa4lleen kaksi osaisessa ottelusarjassa ja t\xc3\xa4m\xc3\xa4n voittanut joukkue on kolmas nousija Primera Divisi\xc3\xb3niin ja sielt\xc3\xa4 putoaa kolme viimeist\xc3\xa4 joukkuetta Segunda Divisi\xc3\xb3niin. _NEWLINE_Segunda Divisi\xc3\xb3nin nelj\xc3\xa4 viimeist\xc3\xa4 joukkuetta putoavat sarjaporrasta alemmaksi Segunda Divisi\xc3\xb3n B:hen, josta nousee tilalle sarjan nelj\xc3\xa4 parasta joukkuetta._NEWLINE_Jokaisella Primera Divisi\xc3\xb3nin joukkueella voi olla reservijoukkue Segunda Divisi\xc3\xb3nissa, mutta reservijoukkue ei voi nousta sarjaporrasta ylemm\xc3\xa4ksi. Jos joku reservijoukkue on kolmen parhaan joukossa, nousee sarjassa nelj\xc3\xa4nneksi sijoittunut. Jos Primera Divisi\xc3\xb3nista putoaa joukkue, jolla on reservijoukkue Segunda Divisi\xc3\xb3nissa, putoaa sen reservijoukkue automaattisesti Segunda Divisi\xc3\xb3n B:hen, vaikka joukkueen sijoitus ei olisi sit\xc3\xa4 edellytt\xc3\xa4nytk\xc3\xa4\xc3\xa4n.'